景靈宫
作者：楊傑
朝代：宋

paragraphs: 仙宗司玉曆，帝系出璇霄。
功業超千載，威靈會六朝。
聖孫嚴子事，神武耀文昭。
游渭衣冠在，違顔咫尺遙。
奉安先上衮，守衛肅中貂。
重屋華天篆，櫺星屏俗囂。
麾幢迎寶輦，象魏起祥飈。
霞醴充流瓉，芝房陋焫蕭。
降升瞻穆穆，謦欬聽寥寥。
複道悲追漢，靈旗想伐遼。
薦新隨四孟，觀德序三昭。
養慕諧虞氏，聲明格有苗。
庭分五行舞，樂奏九成簫。
將相旌遺烈，松筠鑒後彫。
肖巖非特說，畫閣豈惟喬。
寰海名王聚，江湖王氣銷。
基圖傳久大，宫闕壯嶕嶢。
皇澤彌霶霈，羣生荷益饒。
侍祠叨旅進，賡頌仰材翹。
孝治光青史，瓊瑤合瑑雕。